РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/94-17

26. мај 2017. године

Б е о г р а д

ЗАПИСНИК

11. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 05. МАЈА 2017. ГОДИНЕ

 Седница је почела у 11,00 часова.

 Седницом је председавао Муамер Зукорлић, председник Одбора.

 Седници су присуствовали чланови Одбора: проф. др Марко Атлагић, Милена Бићанин, проф. др Ратко Јанков, мр Александра Јерков, проф. др Жарко Кораћ, мр Ђорђе Косанић, Милетић Михајловић, др Владимир Орлић, Олена Папуга, Марко Пaрезановић и Фатмир Хасани.

 Седници су присуствовали: Никола Савић (Дубравко Бојић), др Љубинко Ракоњац (проф. др Жарко Обрадовић) и проф. др Зоран Драгишић (проф. др. Љубиша Стојмировић), заменици чланова Одбора.

 Седници нису присуствовали чланови Одбора Наташа Ст. Јовановић и Богдан Обрадовић, нити њихови заменици.

 На предлог председника Одбора, усвојен је следећи:

Д н е в н и р е д

1. **Утврђивање Допунске листе кандидата за избор друге половине чланова Националног просветног савета.**

Пре преласка на разматрање утврђеног дневног реда усвојен је, без примедаба, Записник десете седнице Одбора, одржане 5. маја 2017. године.

 Прва тачка дневног реда: **Утврђивање Допунске листе кандидата за избор друге половине чланова Националног просветног савета**

Муамер Зукорлић, председник Одбора, у уводној речи је подсетио чланове Одбора, да је Одбор на десетој седници, одржаној 5. маја 2017. године, закључио да листе кандидата, у вези са избором друге половине чланова Националног просветног савета, које су поднели Универзитет уметности у Београду, Друштво за српски језик и књижевност Србије и Друштво за стране језике и књижевности Србије нису сачињене у складу са чланом 13. Закона о основама система образовања и васпитања. На листи коју је поднео Универзитет уметности у Београду налазио се само један кандидат, колико се и бира, иако је Законом прописано да листа садржи већи број кандидата од броја чланова којима мандат истиче (мандат истиче једном члану). На листи коју је поднело Друштво за српски језик и књижевност Србије и на листи Друштва за стране језике и књижевност Србије налазио се по један представник-наставник високошколске установе, иако је Аутентичним тумачењем одредби члана 13. став 3. тачка 5) Закона, које је Народна скупштина донела 15. априла 2015. године, ове одредбе требало разумети тако, да се за чланове Савета бирају представници удружења, односно друштава, из реда наставника, васпитача и стручних сарадника који су запослени у предшколској установи, основној и средњој школи, са листа кандидата које поднесу удружења и друштва, таксативно наведена у овом члану закона. О овим чињеницама поменути предлагачи су били упознати од стране службе Одбора и пре подношења листа кандидата за Савет, а такође и у поступку предлагања, али су они поступили супротно законским одредбама.

 Одбор је, након одржане седнице, 5. маја, када је, на основу предлога овлашћених предлагача који су испуњавали законске услове, утврђена Збирна листа кандидата за избор чланова Савета и затим достављена Народној скупштини ради спровођења поступка избора, поново затражиo од Универзитетa уметности у Београду, Друштвa за српски језик и књижевност Србије и Друштвa за стране језике и књижевност Србије да доставе нове листе кандидата, уређене у складу са Законом.

Поступајући по закључку Одбора, ова три предлагача доставили су 18. и 19. маја 2017. године нове предлоге кандидата и то:

1. **Бира се један члан из реда Универзитета уметности у Београду**

Кандидати су:

* + - 1. проф. др Гордана Каран
1. проф. др Ивана Дробни
2. проф. др Милена Станишић
3. проф. др Бранко Раковић
4. проф. др Јасна Драговић

на предлогУниверзитета уметности у Београду

**2. Бира се један члан из реда Друштва за српски језик и књижевност Србије**

Кандидати су:

* + - 1. мр Милорад Дашић
			2. Јасмина Станковић

на предлог Друштва за српски језик и књижевност Србије

**3. Бира се један члан из реда Друштва за стране језике и књижевности Србије**

Кандидати су:

1. Снежана Марковић
2. Светлана Маринковић

на предлог Друштва за стране језике и књижевности Србије

 Поводом ове тачке дневног реда није било дискусије.

 Одбор је, након гласања, већином гласова констатовао, да су овог пута листе Универзитетa уметности у Београду, Друштвa за српски језик и књижевност Србије и Друштвa за стране језике и књижевност Србије сачињене у складу са Законом и закључио, да се заједно са биографијама кандидата доставе Народној скупштини, као допуна Збирне листе кандидата од 5. маја 2017. године, ради спровођења избора друге половине чланова Савета, којима шестогодишњи мандат истиче 25. маја 2017. године.

 За известиоца Одбора на седници Народне скупштине одређен је Муамер Зукорлић, председник Одбора.

 Седница је завршена у 11,20 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић